google/wiki40b huggingface dataset:
Νικόλαος ο Υδρουντινός

Έργα

Η πραγματεία Σποδομαντεία (ή Τέχνη του λαξευτηρίου) είναι μετάφραση στα ελληνικά της μεταφοράς στα λατινικά ενός αραβικού κειμένου, που με τη σειρά του αναγόταν σε πρότυπο ελληνικό, πρόκειται δηλαδή για αντιδάνειο.
Στα Τρία συντάγματα κατά Λατίνων, γραμμένα και ελληνικά και λατινικά, και με πολλές προσθήκες, ο Νικόλαος-Νεκτάριος στρέφεται κατά του filioque, των αζύμων και άλλων λειτουργικών και κανονικών αποκλίσεων.
Η Διάλεξις κατά Ιουδαίων είναι επίπλαστος διάλογος, που όμως βασίζεται (τουλάχιστον αυτό υποστηρίζει ο συγγραφέας) σε πραγματικές συζητήσεις με Ιουδαίους. Πρόκειται για το εκτενέστερο και λογιότερο σύγγραμμα του Νεκταρίου και ταυτόχρονα για ένα από τα διεξοδικότερα του είδους στη βυζαντινή γραμματεία.
1667 Πελς

Φυσικά χαρακτηριστικά

Η μέση διάμετρος του Πελς εκτιμάται σε 13 χιλιόμετρα περίπου. O φασματικός τύπος του είναι Sa (λιθώδης). Ο Πελς περιστρέφεται γύρω από τον εαυτό του μία φορά κάθε 3 ώρες και 16 λεπτά.
Παιώνας

Στην ελληνική μυθολογία με το όνομα Παιώνας (Παιών) ή Παινίωνας είναι γνωστός ένας θεός, ανεξάρτητος αρχικώς, του οποίου το όνομα διαβάστηκε σε πινακίδες της Κνωσού. Στα ομηρικά έπη ο Παιών παρουσιάζεται ως θεραπευτής θεός και θεραπεύει τον τραυματισμένο Άδη. Ο Παιώνας γιάτρευε με τη βοήθεια βοτάνων και ονομαζόταν «πολυφάρμακος Παιών». Βαθμιαία ο Παιώνας ταυτίσθηκε με τον θεό Απόλλωνα και το όνομά του αναφερόταν πλέον ως μία από τις πολλές επικλήσεις του Απόλλωνα.
Ουροβόρος όφις

Ο ουροβόρος όφις ή απλώς  ουροβόρος (οὐροβόρος < οὐρά + βόρος) λέγεται ο όφις (το φίδι) τη στιγμή που ελίσσεται γύρω από τον εαυτό του και δαγκώνει την ουρά του αφαιρώντας το υπόλοιπο παλαιού δέρματός του, δίνοντας έτσι την εντύπωση ότι τρώει την ουρά του. Η περίκλειστη αναπαράστασή του αποτελεί ένα αρχαίο σύμβολο της αιωνιότητας και της συνέχειας του κυκλικού χρόνου. Αποτελεί επίσης από τα πλέον διαδεδομένα τεκτονικά ή ακόμη και γνωστικά σύμβολα, ωστόσο ως σύμβολο υπάρχει πολύ πριν εμφανιστεί ο Τεκτονισμός.

Τι αντιπροσωπεύει

Υπάρχουν πολλές εκδοχές για το τι ακριβώς αντιπροσωπεύει. Πολλοί πιστεύουν ότι αντιπροσωπεύει την δημιουργική ώθηση της νέας αρχής, αλλά και την σοφία. Κάποιοι το έχουν συνδέσει και με την ανανέωση και την αναγέννηση επειδή το φίδι έχει την δυνατότητα να αλλάζει δέρμα. Μια άλλη άποψη είναι ότι το κυκλικό του σχήμα υποδεικνύει την εκπνοή και την εισπνοή του Ινδού Βράχμα, του Κοσμικού Δημιουργού, του θεού της επέκτασης. Όταν ο Βράχμα εκπνέει οι κόσμοι εμφανίζονται, και αυτό συμβολίζεται με την κατερχόμενη φορά του σώματος του φιδιού, ενώ η ανερχόμενη φορά του συμβολίζει την άνοδο και επιστροφή των κόσμων προς το πνεύμα. Η σπειροειδής αυτή κίνηση είναι αιώνια και δείχνει την εξέλιξη της ζωής μέσω των κύκλων του χρόνου. Ο ίδιος ο κύκλος αντιπροσωπεύει την τελειότητα και την αποκατάσταση της συμπαντικής αρμονίας, καθώς επίσης και το Απεριόριστο, από το οποίο όλα προέρχονται και στο οποίο όλα επιστρέφουν.

Πού μπορεί κάποιος να το συναντήσει

Το σύμβολο συναντάται στην αρχαία Αίγυπτο, Αρχαία Ελλάδα, Δ. Αφρική, τους Γνωστικούς, τους Βουδιστές κ.λ.π.
Μπάτνα

Ιστορία

Τα πρώτα βασικά θεμέλια (στρατιωτικός καταυλισμός) της πόλης ανεγέρθηκαν από τη γαλλική φρουρά το 1844, με στρατηγική αποστολή τη δημιουργία ενός μόνιμα φυλασσόμενου σημείου πρόσβασης για τον κύριο δρόμο της Σαχάρας. 
Η γεωγραφική θέση της Μπάτνα προσφέρει ένα φυσικό χώρισμα μέσα από τα όρη του Άτλαντα. Οι Ρωμαίοι δεν ανίχνευσαν αυτό το πέρασμα στη φάση της πρώιμης εισβολής τους. 
Οι αρχαίες πόλεις Τιμγκάντ και Λαμπέσε, που χτίστηκαν περίπου στον 1ο αιώνα μ.Χ., αποτελούν ζωντανά παραδείγματα της σημασίας που έδωσαν οι Ρωμαίοι στον εμπορικό έλεγχο της περιοχής.

Υπογραφή και διακήρυξη της αλγερινής επανάστασης στη Μπάτνα

Οι κάτοικοι της πόλης εξεγέρθηκαν εναντίον των γαλλικών αρχών στην αρχή του αποικισμού. Στη συνέχεια διοργάνωσαν την αλγερινή επανάσταση ενάντια στη γαλλική αποικιοκρατία. 
Οι πρώτοι κάτοικοι της πόλης προσχώρησαν στο Μεσαλί Χατζ, όπως και ο Ουλεμάς Μπεν Μπαντίς και το Κίνημα για τον Θρίαμβο των Δημοκρατικών Ελευθεριών και μαζί διοργάνωσαν τη μεγάλη ιστορική σύσκεψη της 22ας Ιουνίου 1954. 
Η αλγερινή επανάσταση ξεκίνησε στη Μπάτνα υπό την ηγεσία του Μουσταφά Μπενμπουλαΐντ. Η Μπάτνα ήταν η πρώτη στρατιωτική περιοχή της Αλγερίας (ζώνη 1) μεταξύ 1954 και 1962. Τη νύχτα της 1ης Νοεμβρίου 1954, οι στρατώνες της πόλης Μπάτνα δέχθηκαν επίθεση από τους μουτζαχεντίν. Η Μπάτνα ήταν το αρχηγείο της αλγερινής επανάστασης μέχρι την ανεξαρτησία.Harbi, Mohammed; Stora, Benjamin (2005). La Guerre D'Algerie (στα Γαλλικά). European Schoolbooks. ISBN 9782012792791.

Βομβαρδισμός

Στις 6 Σεπτεμβρίου 2007, η Μπάτνα ήρθε αντιμέτωπη με μαζικό βομβαρδισμό αυτοκτονίας της Αλ Κάιντα. Η βομβιστική επίθεση, που έλαβε χώρα λίγο πριν την επίσκεψη του Προέδρου της Αλγερίας Αμπντελαζίζ Μπουτεφλίκα, είχε ως αποτέλεσμα περίπου 15–20 θανάτους και 107 τραυματισμούς, καθώς ο βομβιστής πυροδότησε τη συσκευή του ανάμεσα στο πλήθος που περίμενε να δει τον Πρόεδρο, ο οποίος βρισκόταν στο τέλος μιας τριήμερης περιοδείας στην ανατολική Αλγερία. Οι βομβιστικές επιθέσεις καταδικάστηκαν από το Συμβούλιο Ασφαλείας του ΟΗΕ.
Further Confusion

Το Further Confusion ή Furcon είναι ετήσιο συνέδριο furry που πραγματοποιείται στο Σαν Χοσέ της Καλιφόρνιας κάθε Ιανουάριο· και είναι ένα από τα δύο μεγαλύτερα συνέδρια furry στον κόσμο. Υπάρχουν φιλανθρωπικές εκδηλώσεις, εκπαιδευτικά σεμινάρια, σόου τέχνης, πάνελ και άλλες δραστηριότητες, όπως χοροί, παρελάσεις ή διαγωνισμοί παραστάσεων. Ήταν η πρώτη εκδήλωση χορηγούμενη από την Anthropomorphic Arts and Education Inc. (Το Furcon είναι το καταχωρημένο σήμα υπηρεσιών της) και συνεχίζει να είναι η μεγαλύτερη.
Ξεκινώντας το 1999 με παρουσία 691 ατόμων, το Further Confusion έχει μεγαλώσει με γρήγορο ρυθμό. Το 2014, το ρεκόρ παρουσίας του ήταν 3,560 άτομα από όλο τον κόσμο. Το Further Confusion δώρισε πάνω από $100,000 σε διάφορους φιλανθρωπικούς δικαιούχους (συμπεριλαμβανομένου, καταφύγια ζώων, ομάδες διάσωσης ζώων, και της Αμερικανικής μη κερδοσκοπικής οργάνωσης Comic Book Legal Defense Fund) κατά την περίοδο του 1999-2008. Οι πωλήσεις των σόου τέχνης του, συστηματικά υπερέβη τα $50,000.
Λανς (Πα-ντε-Καλαί)

Μητροπολιτική περιοχή

Η Λανς ανήκει στην κοινότητα του Lens-Liévin, η οποία αποτελείται από 36 δήμους, με συνολικό πληθυσμό 250.000 κατοίκων. Η Λανς, μαζί με το Ντουαί (Douai), αποτελεί τη μητροπολιτική περιοχή Ντουαί-Λανς, της οποίας ο πληθυσμός κατά την απογραφή του 1999 ήταν 552.682.

Ιστορία

Από τις αρχές του 1520, η Λανς ήταν μέρος των Ισπανικών Κάτω Χωρών, μέχρι και το 1659 όταν πέρασε πάλι υπό τη γαλλική κυριαρχία. Το 1849, ανακαλύφθηκε άνθρακας και οδήγησε στην επέκταση της πόλης ώστε να γίνει ένα σημαντικό βιομηχανικό κέντρο. Η εξόρυξη άνθρακα τερματίστηκε στην δεκαετία του 1960.
Επίσης, η πόλη είναι έδρα της επαγγελματικής ποδοσφαιρική ομάδας, ΡΚ Λανς.
Μαυρίκιος του Παλατινάτου

βιογραφία

Γεννήθηκε στο κάστρο Κεστρίν του Βρανδεμβούργου και ήταν ο τρίτος (επιζών) γιος του Φρειδερίκου Ε΄ εκλέκτορα του Παλατινάτου και της Ελισάβετ Στιούαρτ, κόρης του Ιακώβου Α΄ της Αγγλίας.
Ακολούθησε τον δευτερότοκο αδελφό του Ρούπρεχτ και πήραν το μέρος του θείου τους Καρόλου Α΄ της Αγγλίας. Υπό τον θείο του πήρε μέρος με το Ιππικό στη μάχη της γέφυρας Πόβικ, όπου πληγώθηκε και στη μάχη του Έντγκεχιλ. Διοίκησε το στρατό στο Γκλώστερσαϊρ εναντίον του σερ Γουίλιαμ Βάλλερ σε μερικές μάχες το 1643, όπως η νίκη του Πεδίου Ριπλ, με αποκορύφωμα τη νίκη των Βασιλοφρόνων στη μάχη του Ράουνγουεϊ Ντάουν. Ανέλαβε τη διοίκηση του στρατού στην Κορνουάλη και αγωνίστηκε στα νοτιο-δυτικά για το υπόλοιπο του έτους. 
Το 1644 πολιορκούσε το Λυμ Ρέγκις, αλλά αναγκάστηκε να αφήσει την πολιορκία, πράγμα που μείωσε τη φήμη του. Πολέμησε ως υπαξιωματικός στη μάχη του Λόστβιτιελ, στη Δεύτερη μάχη του Νιούμπουρυ και υπό τον Ρούπρεχτ στη μάχη του Νάζεμπυ. 
Προσπάθησε να υπερασπιστεί στον Κάρολο Α΄ την παράδοση στο Μπρίστολ του Ρούπρεχτ. Αν και ανεπιτυχής, δεν μοιράστηκε τη δυσαρέσκεια προς τον αδελφό του. Το 1646 αυτοεξορίστηκε με τον Ρούπρεχτ και υπηρέτησε το Γαλλικό στρατό στη Φλάνδρα. Το 1648 ακολούθησε πάλι τον αδελφό του και έγινε υποναύαρχος του Στόλου αυτού. 
Το 1649, στην εξορία, χρίστηκε ιππότης του Τάγματος της Περικνημίδας. Το 1652 ταξίδευε για τις Δυτικές Ινδίες, αλλά στις Παρθένες νήσους ένας τυφώνας βύθισε τη ναυαρχίδα του "HMS Δυσπιστία" με το πλήρωμά της.
Βιλαέτι

Διοικητική διαίρεση

Η Οθωμανική Αυτοκρατορία είχε ήδη αρχίσει να εκσυγχρονίζει τη διοίκησή της και να τακτοποιεί τις επαρχίες της (εγιαλέτια) τη δεκαετία του 1840, αλλά ο Νόμος των Βιλαετίων το επέκτεινε σε ολόκληρη την οθωμανική επικράτεια, με τακτοποιημένη ιεραρχία διοικητικών μονάδων: ο νομός (βιλαέτι), με επικεφαλής βαλή, υποδιαιρούνταν σε διοικήσεις (σαντζάκια) υπό τον μουτεσαρίφη, περαιτέρω σε υποδιοικήσεις (καζάδες ή λιβάδες) υπό τον καϊμακάμη και σε καντόνια (νεχαγιέ ή ναχιγιέ ή ναχιέδες) υπό τον μουντίρη.
Νικηφόρος Χρυσοβέργης

Βιογραφία

Έζησε από τα τέλη του 12ου μέχρι τα μέσα του 13ου αιώνα. Έγραψε πανηγυρικούς λόγους στους Αυτοκράτορες Αλέξιο Γ' και Αλέξιο Δ', προς τους πατριάρχες Νικήτα Μουντάκη και Ιωάννη Καματηρό και προς τον Μεσοποταμίτη Κωνσταντινουπόλεως. Έγραψε και μια επιστολή και ρητορικά προγυμνάσματα. Επίσης μύθους, διηγήματα και μυθοποιίες.
Αττικό Μετρό

Ιστορικό υπόβαθρο

Η Αττικό Μετρό ιδρύθηκε με νομοθετικό διάταγμα το 1991 (Ν. 1955/1991) επί Υ.ΠΕ.ΧΩ.Δ.Ε. Στέφανου Μάνου και αποτελεί νομικό πρόσωπο ιδιωτικού δικαίου με μορφή αvώvυμης εταιρείας και έχει ως μοναδικό μέτοχο της εταιρείας το Ελληνικό Δημόσιο. Από την ιδρυτική πράξη της εταιρίας, διαφαίνεται ότι το 49 % των μετοχών της εταιρίας μπορούν να μεταβιβαστούν ελεύθερα σε φυσικά ή νομικά πρόσωπα του ιδιωτικού τομέα και μπορούν να εισαχθoύv στο Χρηματιστήριο Αθηνών. Στην νομοθετική διάταξη υπάρχει πρόβλεψη συγχώνευσης με άλλον δημόσιο φορέα, αρκεί το ελληνικό δημόσιο να διατηρήσει την κυριότητα της εταιρίας και η έδρα της να βρίσκεται εντός της περιφέρειας Αττικής. Με την ψήφιση της νομοθετικής πράξης, η Αττικό Μετρό αναλαμβάνει την μελέτη,κατασκευή, λειτουργία και διαχείριση των μέσων σταθερής τροχιάς στους νομούς Αττικής και Θεσσαλονίκης, εκτός το δίκτυο που ανήκει και διαχειρίζεται ο Οργανισμός Σιδηροδρόμων Ελλάδος (σήμερα ΤΡΑΙΝΟΣΕ), καθώς εγκρίνεται η υπογραφή της σύμβαση μεταξύ του Υπουργείου Υποδομών, Μεταφορών και Δικτύων και την ανάδοχο κοινοπραξία "Ολυμπιακό Μετρό". Το 1998, ιδρύθηκε η εταιρία λειτουργίας του δικτύου του μετρό της Αθήνας Αττικό Μετρό Εταιρεία Λειτουργίας, που εποπτεύεται από την Αττικό Μετρό.
Τον Ιούνιο του 2011, η θυγατρική της εταιρίας Αττικό Μετρό Εταιρεία Λειτουργίας ενσωματώθηκε στις Σταθερές Συγκοινωνίες Α.Ε. (ΣΤΑΣΥ Α.Ε.), σχηματίζοντας έναν ενιαίο οργανισμό των μέσων σταθερής τροχιάς της πόλης της Αθήνας, που περιλαμβάνει την λειτουργία και την διαχείριση των δύο γραμμών της Αττικό Μετρό, της γραμμής του Ηλεκτρικού Σιδηρόδρομου Αθηνών (Η.Σ.Α.Π.) και του τροχιόδρομου (ΤΡΑΜ ΑΕ).
Από τον Μάρτιο του 2012, οι αρμοδιότητες της εταιρίας διευρύνθηκαν με την υλοποίηση αστικών παρεμβάσεων, που περιλαμβάνουν αναπλάσεις δημοσίων χώρων με πεζοδρομήσεις και κυκλοφοριακές ρυθμίσεις, καθώς και την ανάθεση εκπόνησης μελετών για λογαριασμό τρίτων μελετών συγκοινωνιακών έργων, οργάνωσης και διαχείρισης μεταφορών και συμμετοχή σε ερευνητικά προγράμματα με σκοπό την οικονομική αυτοτέλεια του οργανισμού. 
Η Αττικό Μετρό προγραμματιζόταν να αναλάβει διαχειριστικό ρόλο στο σχεδιαζόμενη επέκταση του τροχιόδρομου της Αθήνας διαμέσου της οδού Πανεπιστημίου προς τα Πατήσια με την ταυτόχρονη πεζοδρόμηση της οδού, έργο που τελικά ματαιώθηκε.
Γιάροσλαβ Ντρόμπνι (ποδοσφαιριστής)

Βιογραφικό

Ο Γιάροσλαβ Ντρόμπνι γεννήθηκε στις 18 Οκτωβρίου 1979 στην πόλη Počátky της Τσεχίας. Ως έφηβος ξεκίνησε το ποδόσφαιρο στην τοπική ομάδα "SK Chrudim", που αγωνιζόταν στη Β΄ κατηγορία και την επόμενη σεζόν μεταπήδησε στη "FC Vitkovice". Το 1999 υπέγραψε επαγγελματικό συμβόλαιο στην Τσέσκε Μπουντεγιόβιτσε (SK České Budějovice), ομάδα Α΄ κατηγορίας, με την οποία αγωνίστηκε τρία χρόνια ως το 2002.
Την περίοδο αυτή κλήθηκε στην Εθνική Ελπίδων της Τσεχίας, με την οποία αγωνίστηκε 18 φορές. Η συμμετοχή του στην Εθνική ομάδα τον έκανε γνωστό στην Ευρώπη και το 2002 πήρε μεταγραφή στον Πανιώνιο, στον οποίο προπονητής ήταν ο συμπατριώτης του Γιόζεφ Μπουμπένκο. Τα τέσσερα χρόνια της παραμονής του στη Νέα Σμύρνη ήταν τα πιο επιτυχημένα στην καριέρα του, όπως ο ίδιος ομολογεί. Αμέσως έγινε ο βασικός τερματοφύλακας της ομάδας και κέρδισε την εμπιστοσύνη και την αγάπη των φιλάθλων.
Με τον Πανιώνιο αγωνίστηκε στο Κύπελλο ΟΥΕΦΑ και έγινε περισσότερο γνωστός. Το 2005 αναζήτησε μεταγραφή σε ομάδα μεγαλύτερου πρωταθλήματος. Αρχικά πήγε στην αγγλική Φούλαμ, όπου ήταν άτυχος αφού ένας τραυματισμός δεν του επέτρεψε να καθιερωθεί ως βασικός. Το β΄ μισό της σεζόν δόθηκε δανεικός στην ολλανδική Ντεν Χάαγκ και την επόμενη χρονιά υπέγραψε στην Ίπσουϊτς Τάουν. Ούτε εκεί πήρε θέση βασικού και κατέληξε δανεικός στη γερμανική Μπόχουμ για το β΄ μισό της σεζόν από τον Ιανουάριο του 2007.
Με την Μπόχουμ αγωνίστηκε σε 17 παιχνίδια της Μπουντεσλίγκα. Είχε μια αρκετά καλή παρουσία, με αποτέλεσμα να προσελκύσει το ενδιαφέρον της Χέρτα Βερολίνου, στην οποία μεταγράφηκε τον Ιούνιο του 2007. Αγωνίστηκε ως τη σεζόν 2009-10. Το 2010 πήρε μεταγραφή για το Αμβούργο.
Είναι μέλος της Εθνικής ανδρών της Τσεχίας αλλά δεν έχει αγωνιστεί ως τώρα, αφού τη θέση του βασικού κατέχει ο γνωστός τερματοφύλακας της Τσέλσι Πιέτρ Τσεχ.
Μάζα του Δία

Η μάζα του Δία (MJ ή MJup) είναι η μονάδα της μάζας η οποία είναι ίση με τη συνολική μάζα του πλανήτη Δία (1,898×10²⁷ χιλιόγραμμα ή 317,83 γήινες μάζες). Η μάζα του Δία  χρησιμοποιείται συνήθως για να περιγράψει τις μάζες των αερίων γιγάντων, όπως οι εξωτερικοί πλανήτες και οι εξωηλιακοί πλανήτες. Χρησιμοποιείται επίσης για την περιγραφή της μάζας των καφέ νάνων.

Στους εξωπλανήτες

Οι πιο ογκώδεις εξωπλανήτες περιγράφονται συνήθως με τη μάζα του Δία, καθώς αυτή παρέχει μια κατάλληλη κλίμακα για σύγκριση. Ένας  πλανήτης με τη μάζα του Δία σε μια τροχιακή απόσταση 1 AU από ένα άστρο παρόμοιο με τον  Ήλιο προκαλεί πλάτος μετατόπισης ίσο με 28 m/s, η οποία είναι ανιχνεύσιμη με την τρέχουσα τεχνολογία. Οι πιο εύκολα ανιχνεύσιμοι πλανήτες μέσω της ακτινικής ταχύτητας, έχουν μεγάλη μάζα και είναι σε κοντινή τροχιά.  Ομοίως, η μάζα του Δία ή μεγαλύτερη, σε έναν εξωπλανήτη  είναι πιο πιθανό να ανιχνευθεί μέσω άλλων μέσων, όπως οι διελεύσεις ή μικροεστιασμός.
Οι πλανήτες με τη μάζα του Δία μπορεί να μην έχουν τις ίδιες διαστάσεις. Η θεωρητική ελάχιστη μάζα που ένα αστέρι μπορεί να έχει, και εξακολουθεί να υφίστανται σύντηξη υδρογόνου-1  στον πυρήνα, εκτιμάται ότι είναι περίπου 75 φορές η μάζα του Δία. Ωστόσο η σύντηξη δευτερίου μπορεί να συμβεί σε μάζες χαμηλότερες και από 13 μάζες του Δία.
Ρούλα Κακλαμανάκη

Βιογραφικά στοιχεία

Γεννήθηκε το 1935 στον Πειραιά αλλά καταγόταν από τη Μονεμβασιά. Σπούδασε στη Νομική Σχολή Αθηνών και ακολούθησε καριέρα στο δικαστικό κλάδο. Ήταν θεία του Ολυμπιονίκη Νίκου Κακλαμανάκη.
Έγινε γνωστή από τη γενναία στάση της στην υπόθεση Ρολφ Πόλε: όταν ο τότε εισαγγελέας του Αρείου Πάγου Ευστάθιος Μπλέτσας άσκησε πειθαρχική δίωξη κατά των δικαστών Χ. Σαρτζετάκη, Σ. Βάλλα και Κ. Αλεξόπουλου που είχαν απορρίψει το αίτημα έκδοσης στη Γερμανία του καταζητούμενου για τρομοκρατική δράση Ρολφ Πόλε, η Κακλαμανάκη (τότε πρόεδρος Πρωτοδικών) δημοσίευσε στις εφημερίδες ανοικτή επιστολή κατά του Μπλέτσα όπου ανέφερε:
«Δεν έχετε το δικαίωμα κύριε Εισαγγελέα. Η ανεξαρτησία της Δικαιοσύνης που σε πολλές εγκυκλίους σας προς τους δικαστικούς λειτουργούς τονίσατε και εξήρατε λειτουργεί προς όλες τις κατευθύνσεις. Είναι αρχή και θεσμός. Εκείνοι που επιδιώκουν την εξουδετέρωση του θεσμού αυτού (συνταγματικά κατοχυρωμένου σε διεθνή κλίμακα) και την υπαλληλοποίηση του δικαστικού κλάδου δεν έπρεπε να βρουν στο πρόσωπό σας το κατάλληλο όργανο. Άραγε τούτο το πλήγμα στο διάτρητο στήθος της Δικαιοσύνης μας είναι η χαριστική βολή;»
Παρά τη γενική επιδοκιμασία που είχε η στάση της, ασκήθηκε δίωξη εις βάρος της από την εισαγγελία Εφετών και κλήθηκε σε απολογία έξι μήνες αργότερα. Το πειθαρχικό συμβούλιο του Αρείου Πάγου συνεδρίασε σε δύο βαθμούς και της επέβαλε την πειθαρχική ποινή της «προσωρινής παύσεως ενός μηνός για συμπεριφορά ασυμβίβαστη προς το αξίωμά της, θίγουσα το γόητρο της Δικαιοσύνης». Ακολούθησε η δυσμενής της μετάθεση από την Αθήνα στην Καρδίτσα, με την αιτιολογία της «απώλειας του κύρους της ως δικαστή».
Η Ρούλα Κακλαμανάκη εκλέχθηκε βουλευτής του ΠΑΣΟΚ στην Α΄ Αθηνών το 1981 και το 1985. Στις κυβερνήσεις του Ανδρέα Παπανδρέου διετέλεσε υφυπουργός Κοινωνικών Υπηρεσιών (1981 - 1982), υφυπουργός Κοινωνικών Ασφαλίσεων (1982 - 1985), υφυπουργός Υγείας, Πρόνοιας και Κοινωνικών Ασφαλίσεων (1985 - 1986) και υφυπουργός Εθνικής Παιδείας και Θρησκευμάτων (1988).
Είχε πλούσιο συγγραφικό έργο και μεταξύ άλλων συνέγραψε βιογραφία του Ανδρέα Παπανδρέου σε τρία μέρη: Ανδρέας Παπανδρέου ο ανερχόμενος ηγέτης 1919-1981, Ανδρέας Παπανδρέου ο οραματιστής και ο μεταρρυθμιστής 1981-1985, και Ανδρέας Παπανδρέου ο τελευταίος μάγος της ελληνικής πολιτικής 1985-1996.
Πέθανε τον Ιανουάριο του 2013.
Θευδεβέρτος Β΄

Βιογραφία

Ήταν ο πρωτότοκος γιος τού Χιλδεβέρτου Β΄ της Αυστρασίας, γιού της Μπρούνχιλντ.
Έλαβε την Αυστρασία και τις πόλεις Πουατιέ, Τουρ, Λε Πουί-αν-Βελαί, Μπορντώ και Σατωντέν καθώς και την Καμπανία, Ωβέρν και την Πέρα τού Γιούρα Αλαμαννία (Σουαβία). Διαδέχθηκε την μάμμη του Μπρούνχιλντ. 
Το 599 ο Θευδεβέρτος Β΄ ήλθε σε πόλεμο με τον νεότερο αδελφό του Θευδέριχο Β΄. Ο τελευταίος τον νίκησε στο Σαν, μετά όμως συμμάχησαν εναντίον τού Χλωτάριου Β΄ της Νευστρίας (εξαδέλφου τού πατέρα τους) και τον νίκησαν στο Ντορμέλ, κοντά στο Μοντρώ. Έτσι άπλωσαν τα χέρια τους σε ένα μεγάλο μέρος της Νευστρίας (600-604). Τότε τα δύο αδέλφια ήλθαν πάλι σε διαμάχη μεταξύ τους. Ο Θευδεβερτος Β΄ νίκησε τον αδελφό του στο Ετάμπ και αρνήθηκε να τον βοηθήσει, όταν ο Χλωτάριος Β΄ εισέβαλλε στο βασίλειο τού Θευδέριχου Β΄ το 605. Το 610 απέσπασε την Αλσατία από τον Θευδέριχο Β΄, ο οποίος έλαβε τα όπλα εναντίον του πάλι.
Ο Θευδεβέρτος Β΄ νικήθηκε επιδέξια στην Τουλ και στο Τσύλπιχ το 612. Ο θρύλος λέει, ότι ο Λούντεγκαστ επίσκοπος τού Μετς ζήτησε να χαριστεί η ζωή τού Θευδεβέρτου Β΄, ο οποίος κατά διαταγή της μάμμης του κλειδώθηκε σε μονή, αργότερα όμως δολοφονήθηκε με τον γιο του Μέροβεχ.
Ζούλιο Σέζαρ ντα Σίλβα ε Σόουζα

Το ξεκίνημα

Ο Ζούλιο Σέζαρ γεννήθηκε στο Ιταγκουαΐ της Βραζιλίας και ξεκίνησε την σταδιοδρομία του το 1999 από την βραζιλιάνικη Φλουμινένσε.

Ευρώπη

Το 2002 ξεκίνησε την καριέρα του στα γήπεδα της Ευρώπης παίρνοντας μεταγραφή για την ρώσικη Λοκομοτίβ Μόσχας όπου έμεινε μόλις μία σεζόν. Συνέχισε στην Πορτογαλία, όπου αγωνίστηκε στις Εστρέλα Αμαδόρα και Ζιλ Βισέντε μέχρι τον Ιανουάριο του 2005 όταν και μεταπήδησε στην ΑΕΚ στην οποία αγωνίστηκε για 3,5 χρόνια. Το καλοκαίρι του 2008 έμεινε ελεύθερος από την ΑΕΚ και συμφώνησε με τη ρουμανική Ραπίντ Βουκουρεστίου, όπου αγωνίστηκε για μία σεζόν. Από το καλοκαίρι του 2009 έως τον Ιανουάριο του 2011 αγωνίστηκε στην τούρκικη Γκαζιάντεπσπορ.

Επιστροφή στην Βραζιλία

Το δεύτερο μισό της σεζόν 2010-11, την σεζόν 2011-12 και το πρώτο μισό της σεζόν 2012-13, επέστρεψε στην Βραζιλία για χάρη της Φιγκεϊρένσε. Από τον Ιανουάριο του 2013 έως το 2014 έπαιξε στην Κοριτίμπα. Στη συνέχεια έπαιξε σε μικρότερες ομάδες της πατρίδας του και για σύντομο διάστημα στην ινδική ΦΚ Γκόα, ενώ το Μάρτιο του 2018 ολοκλήρωσε την καριέρα του.
Θωμάς Πεχλιβανίδης

Βιογραφικά στοιχεία

Ο Θωμάς Πεχλιβανίδης γεννήθηκε το 1904 στον Πόντο και μετά τη Μικρασιατική Καταστροφή κατέφυγε ως πρόσφυγας στην Ελλάδα όπου εγκαταστάθηκε στις Κρηνίδες. Κατά τη διάρκεια της εξέγερσης της Δράμας σχημάτισε μαζί με τον συγχωριανό του Αναστάσιο Καραβασίλη ή Κουζλέκη μικρή αντάρτική ομάδα που είχε την έδρα της κοντά στο ορεινό Βουνοχώρι Καβάλας. Μάλιστα στη συγκεκριμένη ομάδα κατέφυγε αργότερα ο Αντών Τσαούς, ο οποίος θα αναδειχθεί στη συνέχεια ως ο σημαντικότερος εθνικιστής οπλαρχηγός της βουλγαροκρατούμενης ζώνης.
Όταν στις αρχές του 1944 πραγματοποιήθηκε η πρώτη οργάνωση των εθνικιστών ανταρτών με τη δημιουργία των ΕΑΟ, ο Πεχλιβανίδης ορίστηκε επικεφαλής του αρχηγείου του Τσαλ Νταγ, το οποίο αποτελούσε και την έδρα του Γενικού Αρχηγείου των ανταρτών. Στα τέλη Απριλίου του 1944, κατά τη διάρκεια βουλγαρικών εκκαθαριστικών επιχειρήσεων, το σώμα του συγκρούστηκε με εχθρικό τάγμα κοντά στο Βουνοχώρι.
Τον Ιανουάριο του 1945 σκοτώθηκε κατά τη διάρκεια καταδίωξης του από τμήμα του ΕΛΑΣ όταν πυρπολήθηκε το σπίτι στο οποίο βρήκε καταφύγιο στα Περιστέρια (Δερμιτζόγιαννη) του Τσαλ Νταγ.
Αγαλιανός Αιτωλοακαρνανίας

Γεωγραφία

Ο Αγαλιανός βρίσκεται στην Α. Αιτωλοακαρνανία, πολύ κοντά στα όρια με το νομό Ευρυτανίας, στις δυτικές υπώρειες της Χελιδόνας και στις νοτιοδυτικές όχθες της τεχνητής λίμνης Κρεμαστών. Η κοινότητα είναι χαρακτηρισμένη ως αγροτικός ημιορεινός οικισμός, σε μέσο σταθμικό υψόμετρο 393 (420 το χωριό) και έχει έκταση 9,703 χμ² (7,478 χμ², χωρίς τα εσωτερικά ύδατα). Απέχει από το Μεσολόγγι 93 χλμ. περίπου, προς τα Β.

Πληθυσμικά στοιχεία

Η εξέλιξη πληθυσμού του Αγαλιανού έχει ως εξής: κάτοικοι 297 (1961), 203 (1971), 133 (κ.) (1991), 67/86 (κ.) (2001), 33/55 (κ.) (2011) (κ = κοινότητα).<

Δραστηριότητες

Ράφτινγκ στα Στενά Τρικεριώτη της τεχνητής λίμνης Κρεμαστών, μόλις 2 χλμ, από το χωριό.
Χερσόνησος της Σπιναλόγκας

Η χερσόνησος της Σπιναλόγκας ή της Κολοκύθας βρίσκεται στον κόλπο του Μεραμπέλου στα βορειοανατολικά της Κρήτης. Στο πιο στενό σημείο της χερσονήσου, βρίσκεται ο ισθμός του Πόρου ή Ελούντας, που ενώνει τη χερσόνησο με τον παραθεριστικό οικισμό Ελούντα και την υπόλοιπη Κρήτη, ενώ συνέχεια της χερσονήσου, αποτελεί η νήσος Σπιναλόγκα ή Καλυδών.
Έχει μέγιστο μήκος 5,2 χιλιόμετρα και μέγιστο πλάτος 2,2 χιλιόμετρα, ενώ χωρίζει τον κόλπο της Ελούντας από τον Κόλπο του Μεραμπέλλου. Η ακτογραμμή χωρίζεται από μικρότερους όρμους και κολπίσκους. Εκτός της νήσου της Σπιναλόγκας, βρίσκεται νοτιοανατολικά η νησίδα Κολοκύθας ή Βρυονήσι.
Στη Μινωική περίοδο, στη θέση της Ελούντας βρίσκονταν η αρχαία πόλη Ολούς. Κατά την διάρκεια της Κρητικής Πολιτείας και λίγα χρόνια πριν την ένωση της Κρήτης με την Ελλάδα, γαλλικά σώματα κατασκεύασαν κανάλι και τοξωτή πέτρινη γέφυρα την περίοδο 1897-1898 στην θέση του ισθμού.
Η Ζωή του Εμίλ Ζολά

Υπόθεση

Ο Εμίλ Ζολά (Πολ Μιούνι) έμενε στο Παρίσι όπου μοιραζόταν ένα μικρό διαμέρισμα με το διάσημο ζωγράφο Πολ Σεζάν (Βλάντιμιρ Σοκόλοφ). Μια τυχαία γνωριμία στο δρόμο με μια πόρνη (Έριν Ο'Μπράιεν), που κρυβόταν από την αστυνομία τον οδήγησε στη συγγραφή του περίφημου μυθιστορήματός του "Νανά". Οι πωλήσεις του "Νανά" βοήθησαν τον Ζολά να ξεφύγει από τη φτώχεια. Ο Ζολά παντρέυεται την Αλεξαντρίν (Γκλόρια Χόλντεν) και ζει μια άνετη ζωή στην έπαυλή του. Ο Ζολά συνέχισε να γράφει με σκληρη γλώσσα, πράγμα που ενοχλούσε τις αρχές του Παρισιού που του έκαναν συνεχώς συστάσεις να κατεβάσει τους τόνους. Έμελλε να συνταράξει συθέμελα τη γαλλική κοινωνία με την ανοιχτή επιστολή του προς τον τότε Πρόεδρο της Δημοκρατίας, η οποία δημοσιεύτηκε στο εξώφυλλο της εφημερίδας L'Aurore υπό τον τίτλο “Κατηγορώ!” και ξεσκέπαζε μια μηχανορραφία που κόστισε την ελευθερία στον στρατιωτικό Άλφρεντ Ντρέιφους (Γιόζεφ Σιλντκράουτ) εξαιτίας του αντισημιτισμού του Υπουργείου Αμύνης. Την αποκάλυψη ακολούθησαν δραματικά γεγονότα που κατέληξαν όχι απλώς στη δικαίωση του αθώου αλλά και στη μεταρρύθυμιση του συστήματος, συμπεριλαμβανομένου του διαχωρισμού εκκλησίας και κράτους.

Πληροφορίες

Βιογραφική ταινία με θέμα τη ζωή του Γάλλου συγγραφέα Εμίλ Ζολά, παραγωγής Warner μιας εταιρίας που κατά τη δεκαετία του '30 χρηματοδότησε πολλές βιογραφικές ταινίες (άλλη μια σημαντική βιογραφική ταινία της εποχής εκείνης είναι το "Λουί Παστέρ" (The Story Of Louis Paster, 1936) επίσης με τον Πολ Μιούνι). Η ζωή του Αιμίλιου Ζολά αναφέρεται συχνά ακόμη και σήμερα από πολλούς κριτικούς κινηματογράφου για την υποδειγματική εξιστόρηση της ζωής του γάλλου συγγραφέα, που άσκησε επιρροή σε πολλές μεταγενέστερες βιογραφικές ταινίες. Η ταινία επρόκειτο να προβληθεί στο φεστιβάλ της Βενετίας, αλλά έπειτα από διαταγή του Μπενίτο Μουσολίνι, ο τίτλος αφαιρέθηκε από την λίστα των ταινιών. Υπέστη λογοκρισία και στην Γερμανία και την Ισπανία, ενώ στη Γαλλία προβλήθηκε μια συντομότερη έκδοση. Ο Μιούνι δυο χρόνια αργότερα συνεργάστηκε για τρίτη φορά με τον Γουίλιαμ Ντίτερλι για μια άλλη βιογραφική ταινία με θέμα τη ζωή του Μεξικανού επαναστάτη Μπενίτο Χουάρες (Χουαρέζ (Juarez, 1939)).